  สรุปผลการศึกษาเรื่อง
 ความคิดเห็นของครอบครัวผู้รับบุตรบุญธรรมต่อการดำเนินการขอรับเด็กเป็นบุตรบุญธรรม  
จังหวัดสงขลา
                                                                                                           โดย นายอรรคพล  ศศะภูริ
การศึกษาความคิดเห็นของครอบครัวผู้รับบุตรบุญธรรมต่อดำเนินการขอรับเด็กเป็นบุตร
บุญธรรมจังหวัดสงขลา วัตถุประสงค์เพื่อศึกษาความคิดเห็นของครอบครัวผู้รับเด็กเป็นบุตรบุญธรรมต่อการดำเนินการขอรับเด็กเป็นบุตรบุญธรรม ปัญหาและ อุปสรรค ในการยื่นคำขอรับเด็กเป็นบุตรบุญธรรมโดยประชากรที่ศึกษา คือ ครอบครัวผู้รับบุตรบุญธรรมจากสำนักงานพัฒนาสังคมและความมั่นคงของมนุษย์จังหวัดสงขลา ที่ได้รับการอนุมัติให้ จดทะเบียนรับเด็กเป็นบุตรบุญธรรม ตั้งแต่  ปี พ.ศ. 2544 - 2550 (ปัจจุบัน) เป็นเพศชาย จำนวน 36 ราย และเพศหญิง จำนวน 24 ราย รวมทั้งสิ้น 60 ราย เครื่องมือที่ใช้ในการศึกษา คือ แบบสอบถามที่ผู้ศึกษาจัดทำขึ้น และวิเคราะห์ข้อมูลด้วยโปรแกรมสำเร็จรูปทางคอมพิวเตอร์ โดยหาค่าร้อยละ ค่าเฉลี่ย และค่าเบี่ยงเบนมาตรฐาน จากการศึกษาพบว่า


ผู้ขอรับเด็กเป็นบุตรบุญธรรม  ซึ่งเป็นกลุ่มตัวอย่างที่ตอบแบบสอบถาม  ส่วนใหญ่เป็น     เพศชาย  มีอายุระหว่าง อายุ 36 – 40 ปี  มีสถานภาพสมรส จบการศึกษาในระดับปวส./อนุปริญญาตรี  ประกอบอาชีพค้าขาย  มีรายได้ต่อเดือน  9,001 – 11,000 บาท 
                          ครอบครัวผู้รับบุตรบุญธรรม ส่วนใหญ่ยื่นคำร้องขอ พร้อมคู่สมรส  และยื่นขอบุตรบุญธรรมเพศหญิง ซึ่งเป็นเด็กที่มีบิดาและมารดา  และระยะเวลาที่ดำเนินการจดทะเบียนรับเด็กเป็นบุตรบุญธรรม    ต้องใช้เวลา 1- 2 ปี  และปัจจุบันยังคงอุปการะเลี้ยงดูบุตรบุญธรรม  ครอบครัวผู้รับบุตรบุญธรรมมีรายได้ 15,001 – 20,000 บาท  ภายหลังการจดทะเบียนรับบุตรบุญธรรมครอบครัวมีภาระเลี้ยงดูเพิ่มมากขึ้น แต่ไม่ประสบปัญหาในการเลี้ยงดูบุตรบุญธรรมหลังการจดทะเบียน

            ครอบครัวผู้รับบุตรบุญธรรมส่วนใหญ่  เห็นว่าการกำหนดคุณสมบัติตามกฎหมายมีความเหมาะสมอยู่ในระดับสูง และเจ้าหน้าที่ได้อธิบายเกี่ยวกับขั้นตอน การยื่นเอกสาร ระยะเวลาในการดำเนินการได้อย่างชัดเจน อยู่ในระดับปานกลาง  และเห็นว่า เอกสารประกอบการพิจารณาในการขอรับเด็กบุตรบุญธรรมมีความเหมาะสมระดับปานกลาง 

            สถานที่ยื่นคำ วิธีการ ขั้นตอน มีความเหมาะสมสูง สำหรับระยะเวลาการดำเนินการจดทะเบียนรับเด็กเป็นบุตรบุญธรรม และการดำเนินการจดทะเบียนรับเด็กเป็นบุตรบุญธรรม  ณ  ที่ว่าการอำเภอ  อยู่ในระดับปานกลาง  เพราะต้องใช้เวลานาน   

            ผู้ขอรับเด็กเป็นบุตรบุญธรรมส่วนใหญ่ ประสบปัญหาในเรื่องของการไม่เคยทราบเรื่องหลักเกณฑ์ วิธีการ ขั้นตอน ในการรับเด็กเป็นบุตรบุญธรรมก่อน และมีความยุ่งยากในการเตรียมเอกสารประกอบการพิจารณา รวมทั้งไม่สะดวกในการเดินทางมายื่นคำขอรับเด็กเป็นบุตรบุญและ ไม่ค่อยมีเวลาใน
การติดต่อกับส่วนราชการ  ซึ่งต้องใช้ระยะเวลานานในการดำเนินการขอรับเด็กเป็นบุตรบุญธรรมอยู่ในระดับ
ปานกลาง และผู้ขอรับบุตรบุญธรรมส่วนใหญ่  ประสบปัญหาในการดำเนินการขอรับเด็กเป็นบุตรบุญธรรม ณ ที่ว่าการอำเภอที่ตนเองมีภูมิลำเนาอยู่ในระดับสูง  อาจจะเป็นเพราะไม่มีการประสานงานระหว่างหน่วยงาน ตลอดจน เจ้าหน้าที่ฝ่ายทะเบียน ณ ที่ว่าการอำเภอมีความรู้ ความเข้าใจ ในการดำเนินการจดทะเบียนบุตรบุญธรรมน้อย  
สำหรับข้อเสนอแนะของผู้ศึกษามีดังนี้
1. ภาครัฐหรือหน่วยงานที่เกี่ยวข้องควรมีการประชาสัมพันธ์ทางสื่อต่างๆ ให้ประชาชนทั่วไป และผู้ที่สนใจได้ทราบถึงระเบียบ กฎหมาย หลักเกณฑ์ วิธีการ ขั้นตอน ในการดำเนินขอรับเด็กเป็นบุตรบุญธรรม เพื่อให้ได้รับทราบข้อมูลข่าวสารอย่างทั่วถึง และมีความชัดเจนมากยิ่งขึ้น เช่น สถานที่ยื่นคำขอ หลักฐานเอกสาร ระยะเวลาการดำเนินการ ระเบียบกฎหมาย สิทธิประโยชน์ด้านกฎหมายของครอบครัวและบุตรบุญธรรม และควรมีการลดระยะเวลาการทดลองเลี้ยงดูให้น้อยลง สำหรับผู้ขอรับเด็กเป็นบุตรธรรมที่ได้อุปการะเลี้ยงดูเด็กมาเป็นระยะเวลานานแล้ว


  2.  สำนักงานพัฒนาสังคมและความมั่นคงของมนุษย์จังหวัดสงขลา  ควรมีการชี้แจงหรือประชุมเพื่อทำความเข้าใจ และให้ความรู้เกี่ยวกับระเบียบ กฎหมาย หลักเกณฑ์ วิธีการ ขั้นตอน ในการดำเนินขอรับเด็กเป็นบุตรบุญธรรม แก่เจ้าหน้าที่และผู้ปฏิบัติงานของหน่วยงานที่เกี่ยวข้องกับการรับเด็กเป็นบุตรบุญธรรม เช่น เจ้าหน้าที่ของสำนักงานทะเบียนราษฎร์ ที่ว่าการอำเภอในจังหวัด อัยการจังหวัด โรงพยาบาล สถานสงเคราะห์เด็ก เป็นต้น เพื่อผู้ปฏิบัติงานหน่วยงานต่างๆ จะได้ชี้แจง อำนวยความสะดวกในการบริการแก่ครอบครัวผู้รับเด็กเป็นบุตรบุญธรรม ให้มีประสิทธิภาพมากขึ้น รวมทั้งสามารถประสานงาน การส่งต่อระหว่างหน่วยงานดีขึ้น 

3. เจ้าหน้าที่ของสำนักงานทะเบียนราษฎร์ ที่ดำเนินการจดทะเบียนรับเด็กเป็นบุตรบุญ
ธรรม ณ ที่ว่าการอำเภอควรมีความรู้ ความเข้าใจที่ถูกต้อง ในการดำเนินการจดทะเบียนรับเด็กเป็นบุตรบุญธรรม ให้แก่ผู้ขอรับเด็กเป็นบุตรบุญธรรม เช่น เมื่อได้รับการจดทะเบียนรับเด็กเป็นบุตรธรรมอย่างถูกต้องแล้ว เด็กหรือครอบครัวมีผลหรือสิทธิทางกฎหมายอย่างไรบ้าง   

4.นักสังคมสงเคราะห์หรือเจ้าหน้าที่ผู้ปฏิบัติงานด้านการรับเด็กเป็นบุตรบุญธรรมของ
สำนักงานพัฒนาสังคมและความมั่นคงของมนุษย์จังหวัดสงขลา ควรอธิบายขั้นตอนการดำเนินงาน ระยะเวลาในการยื่นคำขอและการเตรียมเอกสารให้ชัดเจน เพื่อตอบข้อสงสัยหรือความไม่รู้เกี่ยวกับการดำเนินการรับเด็กเป็นบุตรบุญธรรมแก่ผู้ขอรับเด็ก และเจ้าหน้าที่ในสำนักงานพัฒนาสังคมและความมั่นคงของมนุษย์จังหวัดสงขลาที่ปฏิบัติงานด้านอื่นๆ ควรมีความรู้ ความเข้าใจ ในงานขอรับเด็กเป็นบุตรบุญธรรมในเบื้องต้นด้วย เพื่อที่จะสามารถชี้แจงแก่ผู้มาติดต่อสอบถามได้อย่างถูกต้อง ในกรณีที่เจ้าหน้าที่ผู้ปฏิบัติงานบุตรบุญธรรมไม่ได้อยู่หรือปฏิบัติหน้าที่ในขณะนั้น
                    




    
